নিজস্ব প্রতিবেদক : আওয়ামী লীগের সন্ত্রাসীদের হামলা এবং পুলিশ ও নির্বাচন কমিশনের নিষ্ক্রিয়তায় খুলনা সিটি নির্বাচন সুষ্ঠু হয়নি বলে অভিযোগ করেছে বিএনপি। দলের মহাসচিব মির্জা ফখরুল ইসলাম আলমগীর বলেছেন, ভোটের সময় বিএনপি প্রার্থীর পোলিং এজেন্টদের কেন্দ্র থেকে বের করে দেয়া হয়েছে। মঙ্গলবার রাতে গুলশানে বিএনপি চেয়ারপারসনের কার্যালয়ে সংবাদ সম্মেলনে এসব অভিযোগ করেন মির্জা ফখরুল। ভোটের সময় সরকার মিডিয়াকে নিয়ন্ত্রণ করার চেষ্টা করছে বলেও অভিযোগ করেন তিনি। এসময়, খালেদা জিয়াকে মুক্তি দিয়ে জাতীয় নির্বাচনের পরিবেশ তৈরী করার আহবান জানান মির্জা ফখরুল। সেই সাথে নির্বাচন কমিশন পুনর্গঠন ও নির্বাচনকালীন সরকার গঠন করার দাবি জানান।